Suuri outlet-kauppakeskus Istanbulissa.
**Tehtaanmyymälä** tai **outlet-myymälä** (englanniksi *factory outlet*) tarkoitti alun perin kulutustavaroiden valmistajan ylläpitämää, usein tehtaan välittömässä läheisyydessä sijaitsevaa myymälää, jossa myydään valmistajan priimatavaran ohella myös kakkoslaatua ja mallikappaleita. Nykyisin termi outlet-myymälä tarkoittaa yhä useammin vähittäiskauppa- tai maahantuojayrityksen perustamaa, myymättä jääneiden jäännöserien **poistomyymälää** eli viimeistä myyntipaikkaa, jossa tuotteet myydään huomattavalla alennuksella. Sanaa tehtaanmyymälä käytetään usein markkinointimielessä herättämään mielikuvia suoramyynnistä ja edullisista hinnoista. Outlet-myymälän voi valmistajan, vähittäiskaupan tai maahantuojan sijasta omistaa myös itsenäinen yrittäjä, joka ostaa poistoeriä yhdeltä tai useammalta taholta. Jotkut tehtaanmyymälät ovat matkamuistomyymälän kaltaisia, ja alennukset tuotteiden hinnoista ovat nimellisiä. Outlet-myyntiä harjoitetaan nykyisin myös verkkokauppana. Suosituimmat outlet-myynnin tuoteryhmät ovat vaatteet, asusteet ja jalkineet, joista usein muodostuu jäännöseriä sään ja muodin vaihteluiden sekä väärien sisäänosto- ja hinnoittelupäätösten takia.

Outlet-kylät ja -keskukset
--------------------------

Kävijämääriensä maksimoimiseksi merkkitavaroiden jäännöseriä myyvät outlet-myymälät hakeutuvat usein toistensa läheisyyteen edullisen vuokratason mutta hyvät liikenneyhteydet ja paikoitusmahdollisuudet tarjoaviin sijaintipaikkoihin, kuten entisiin teollisuushalleihin tai tyhjentyneisiin liikekeskuksiin kaupunkien liepeillä ja valtateiden varsilla. Outlet-myymälöiden kasvava suosio mahdollistaa myös uudisrakentamisen, joista suosittu muoto on kylämäisen pienimittakaavaiseksi, monista erillisistä rakennuksistä muodostuvaksi kehitetty outlet-kylä. Tällaisia on ympäri maailmaa satoja. Suomen ensimmäinen outlet-kylähanke piti olla Liminkaan suunniteltu Nordlett, mutta hanke peruttiin. Ensimmäinen toteutunut outlet-kylä, Vaalimaan Zsar, avattiin marraskuussa 2018 mutta joutui sulkemaan ovensa tilapäisesti koronakeväänä 2020 ja asetettiin selvitystilaan saman vuoden elokuussa. Marraskuussa 2019 avattiin Vantaan Porttipuistoon Helsinki Outlet.

Jatkuva tai kausittainen myynti
-------------------------------

Yksi outlet-myynnin muoto on kausittainen myyntitoiminta. Tätä mallia edustaa Orimattilassa toiminut Megamyynti Areena, joka vuonna 2012 oli avoinna seitsemän erillistä myyntikautta, yhteensä 155 kauppapäivää. Helsingin Messukeskuksessa on vuodesta 2011 järjestetty kaksi kertaa vuodessa Outlet Expo -myyntinäyttely yhtä aikaa muiden kuluttajille suunnattujen messutapahtumien kanssa.

Outlet-myymälöitä ja niistä muodostuvia kyliä tai muita keskuksia on hankkeilla myös Suomen itärajalle Luumäelle, Virolahdelle ja Vaalimaalle.

Lähteet
-------

1. ↑  Irmeli Salo: Halpa hinta kaupitsee merkkitavarankin.  *Talouselämä*, 43/2012, s. 18.
2. ↑  Ella Tolonen: Outlet on ympärivuotista alekauppaa Business to Business Mediat Oy.  Arkistoitu 6.6.2014. Viitattu 13.4.2013.
3. 1 2  Outlet-myymälät puskevat Suomen markkinoille  11.12.2012. Kauppa.fi.  Arkistoitu 17.11.2017. Viitattu 13.4.2013.
4. ↑  Oulun seudulle Suomen ensimmäinen outlet-kylä (digitilaajille)  14.8.2012. Helsingin Sanomat.  Arkistoitu. Viitattu 13.4.2013.
5. ↑  Nordlett luopuu outlet-kylän toteutuksesta. Kaleva
6. ↑  Vaalimaan outlet-kylä Zsar Oy selvitystilassa – Ostoskylä edelleen avoinna *Etelä-Saimaa*.  28.8.2020. Viitattu 9.9.2020.
7. ↑  Jari Pietiläinen: Outlet-myymälät kiehtovat hinnoillaan  11.4.2013. Länsiväylä. Viitattu 13.4.2013. [vanhentunut linkki]
8. ↑  Luumäelle Suomen suurin outlet-myymälä  9.11.2012. Keskilaakso.  Arkistoitu 15.11.2012. Viitattu 13.4.2013.
9. ↑  Petri Lassheikki: Outlet-myymälälle kolmasosa Vaalimaan kauppakeskuksesta  15.2.2013. Yle Kymenlaakso. Viitattu 13.4.2013.
10. ↑  Jorma Lindfors: Näyttelijä Ville Haapasalo perusti outlet-myymälän Virolahdelle  13.9.2012. Ilta-Sanomat.  Arkistoitu 25.10.2012. Viitattu 13.4.2013.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Tehtaanmyymälä**.
* Forbes.com: World’s Best Outlet Stores